ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สธ. 10/2562เรื่อง หลักเกณฑ์ วิธีการ และเงื่อนไขในการขอความยินยอม ในการฟื้นฟูกิจการของผู้ประกอบธุรกิจหลักทรัพย์ และผู้ประกอบธุรกิจสัญญาซื้อขายล่วงหน้า อาศัยอํานาจตามความในมาตรา 90/4 วรรคสาม แห่งพระราชบัญญัติล้มละลายพุทธศักราช 2483 ซึ่งแก้ไขเพิ่มเติมโดยพระราชบัญญัติล้มละลาย (ฉบับที่ 4) พ.ศ. 2541 และกฎกระทรวงกําหนดหน่วยงานของรัฐที่มีอํานาจหน้าที่กํากับดูแลการประกอบกิจการของลูกหนี้ พ.ศ. 2559 สํานักงานออกประกาศไว้ดังต่อไปนี้ ข้อ ๑ ให้ยกเลิกประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 20/2541 เรื่อง หลักเกณฑ์ วิธีการ และเงื่อนไขในการขอความยินยอมในการฟื้นฟูกิจการของบริษัทหลักทรัพย์ ลงวันที่ 12 พฤษภาคม พ.ศ. 2541ข้อ ๒ ในประกาศนี้ "ผู้ประกอบธุรกิจ" หมายความว่า ผู้ประกอบธุรกิจหลักทรัพย์ตามกฎหมายว่าด้วยหลักทรัพย์และตลาดหลักทรัพย์ หรือผู้ประกอบธุรกิจสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า"ลูกหนี้" หมายความว่า ลูกหนี้ที่เป็นผู้ประกอบธุรกิจ"เจ้าหนี้" หมายความว่า เจ้าหนี้มีประกันหรือเจ้าหนี้ไม่มีประกันของผู้ประกอบธุรกิจ"ผู้บริหารของลูกหนี้" หมายความว่า กรรมการ ผู้จัดการ หรือผู้มีอํานาจดําเนินกิจการของลูกหนี้อยู่ในวันที่มีการยื่นคําขอความยินยอม"คําขอความยินยอม" หมายความว่า คําขอความยินยอมที่ยื่นต่อสํานักงานเพื่อใช้ประกอบการขอให้ศาลมีคําสั่งให้ฟื้นฟูกิจการของลูกหนี้"บริษัทจัดการกองทุนรวม" หมายความว่า ผู้ประกอบธุรกิจหลักทรัพย์ประเภทการจัดการกองทุนรวม "บริษัทจัดการกองทุนส่วนบุคคล" หมายความว่า ผู้ประกอบธุรกิจหลักทรัพย์ประเภทการจัดการกองทุนส่วนบุคคล"ทรัพย์สินของลูกค้า" หมายความว่า ทรัพย์สินที่ถือว่าเป็นของลูกค้าตามที่กําหนดในกฎหมายว่าด้วยหลักทรัพย์และตลาดหลักทรัพย์ หรือกฎหมายว่าด้วยสัญญาซื้อขายล่วงหน้า แล้วแต่กรณี "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ ข้อ ๓ ในกรณีที่ลูกหนี้หรือเจ้าหนี้ประสงค์จะยื่นคําร้องขอต่อศาลให้ฟื้นฟูกิจการและลูกหนี้นั้นเป็นธนาคารพาณิชย์ตามกฎหมายว่าด้วยธุรกิจสถาบันการเงินหรือบริษัทประกันชีวิตตามกฎหมายว่าด้วยประกันชีวิตอยู่แล้ว ก่อนได้รับใบอนุญาตเป็นผู้ประกอบธุรกิจหลักทรัพย์ หรือก่อนได้รับใบอนุญาตหรือจดทะเบียนเป็นผู้ประกอบธุรกิจสัญญาซื้อขายล่วงหน้า ให้ลูกหนี้หรือเจ้าหนี้ดังกล่าวยื่นคําขอความยินยอมต่อสํานักงานโดยแนบสําเนาหนังสือให้ความยินยอมในการฟื้นฟูกิจการของธนาคารแห่งประเทศไทย หรือสํานักงานคณะกรรมการกํากับและส่งเสริมการประกอบธุรกิจประกันภัย แล้วแต่กรณี เมื่อสํานักงานได้รับเอกสารหลักฐานตามวรรคหนึ่งแล้ว ให้ถือว่าสํานักงานให้ความยินยอมในการฟื้นฟูกิจการของผู้ประกอบธุรกิจตามประกาศนี้แล้วข้อ ๔ เว้นแต่กรณีตามข้อ 3 ในกรณีที่ลูกหนี้หรือเจ้าหนี้ประสงค์จะยื่นคําขอความยินยอม สํานักงานจะให้ความยินยอมตามคําขอความยินยอมเมื่อลูกหนี้หรือเจ้าหนี้ดังกล่าวสามารถแสดงได้ว่าลูกหนี้มีคุณสมบัติเข้าเงื่อนไขและไม่มีลักษณะต้องห้าม ดังต่อไปนี้(1) มีคุณสมบัติเข้าเงื่อนไขที่จะร้องขอให้ศาลมีคําสั่งให้ฟื้นฟูกิจการตามพระราชบัญญัติล้มละลาย พุทธศักราช 2483 ซึ่งรวมถึงการมีหนี้สินล้นพ้นตัวหรือไม่สามารถที่จะชําระหนี้ตามกําหนดได้และเป็นหนี้เจ้าหนี้คนเดียวหรือหลายคนรวมกันเป็นจํานวนแน่นอนไม่น้อยกว่า 10 ล้านบาท ไม่ว่าหนี้นั้นจะถึงกําหนดชําระโดยพลันหรือในอนาคตก็ตาม(2) ต้องไม่ถูกศาลมีคําสั่งพิทักษ์ทรัพย์เด็ดขาด (3) ต้องไม่ถูกศาลหรือนายทะเบียนมีคําสั่งให้เลิกหรือเพิกถอนทะเบียนนิติบุคคลที่เป็นลูกหนี้ หรือมีการจดทะเบียนเลิกนิติบุคคลนั้น หรือนิติบุคคลที่เป็นลูกหนี้ต้องเลิกกันด้วยเหตุอื่น ทั้งนี้ ไม่ว่าการชําระบัญชีของนิติบุคคลดังกล่าวจะเสร็จแล้วหรือไม่ (4) ต้องไม่เคยถูกศาลมีคําสั่งยกคําร้องขอให้ศาลมีคําสั่งให้ฟื้นฟูกิจการ ยกเลิกคําสั่งให้ฟื้นฟูกิจการ หรือยกเลิกการฟื้นฟูกิจการตามที่กําหนดในหมวด 3/1 แห่งพระราชบัญญัติล้มละลาย พุทธศักราช 2483 ซึ่งแก้ไขเพิ่มเติมโดยพระราชบัญญัติล้มละลาย (ฉบับที่ 10) พ.ศ. 2561 ภายในระยะเวลา 6 เดือน ก่อนยื่นคําขอความยินยอม(5) มีแผนฟื้นฟูกิจการลูกหนี้ที่มีความชัดเจนอย่างน้อยในเรื่องเกี่ยวกับระยะเวลาการฟื้นฟูกิจการ แนวทางในการแก้ไขปัญหาของลูกหนี้และการกลับมาดําเนินธุรกิจในอนาคต รวมถึงความเป็นไปได้ในการชําระหนี้คืนเจ้าหนี้ (6) ปฏิบัติตามหลักเกณฑ์ที่กําหนดในข้อ 6 ข้อ 7 ข้อ 8 หรือข้อ 9 แล้วแต่กรณี แล้วเสร็จในกรณีที่ลูกหนี้เป็นผู้ยื่นคําขอความยินยอมข้อ ๕ ในการยื่นคําขอความยินยอมตามข้อ 4 ให้ลูกหนี้หรือเจ้าหนี้ยื่นคําขอความยินยอมต่อสํานักงานพร้อมเอกสารหลักฐานดังต่อไปนี้ (1) ข้อความยืนยันว่าลูกหนี้มีคุณสมบัติเข้าเงื่อนไขและไม่มีลักษณะต้องห้ามตามที่กําหนดในข้อ 4(1) (2) (3) และ (4) (2) แผนฟื้นฟูกิจการ ซึ่งแสดงรายละเอียดตามที่กําหนดในข้อ 4(5) และต้องแสดงหลักฐานเพิ่มเติมดังนี้ (ก) ในกรณีที่จะใช้แนวทางการปรับเปลี่ยนโครงสร้างเจ้าหนี้หรือส่วนของผู้ถือหุ้นของบริษัท ต้องแสดงหลักฐานว่าบุคคลที่เกี่ยวข้องอย่างมีนัยสําคัญกับการปรับเปลี่ยนโครงสร้างดังกล่าวได้มีการบรรลุข้อตกลงในเบื้องต้นระหว่างกันแล้ว (ข) ในกรณีที่จะใช้แนวทางการหาแหล่งเงินทุนหรือผู้ร่วมทุนใหม่ ต้องแสดงหลักฐานที่มาของแหล่งเงินทุนใหม่ หรือหลักฐานว่าผู้ร่วมลงทุนรายใหม่มีเงินทุนหมุนเวียนของตนเองเพียงพอที่จะใช้เพื่อการฟื้นฟูกิจการลูกหนี้หรือมีแหล่งเงินทุนสนับสนุนจากสถาบันการเงิน (3) ชื่อและคุณสมบัติของผู้ทําแผน (4) ต้องมีเอกสารและหลักฐานแสดงว่าลูกหนี้ได้ปฏิบัติให้เป็นไปตามข้อ 4(6) แล้ว ในกรณีที่ลูกหนี้เป็นผู้ยื่นคําขอความยินยอม ทั้งนี้ ในการยื่นคําขอความยินยอมของผู้ประกอบธุรกิจที่เป็นบริษัทจัดการกองทุนรวม ให้ระบุชื่อบริษัทจัดการกองทุนรวมรายอื่นซึ่งได้รับความเห็นชอบจากผู้ดูแลผลประโยชน์ของกองทุนรวมนั้น เพื่อให้เข้าจัดการกองทุนรวมแทน รวมทั้งแนบหนังสือแสดงเจตจํานงของบริษัทจัดการกองทุนรวมรายใหม่มาพร้อมคําขอความยินยอมด้วยข้อ ๖ ในกรณีที่ลูกหนี้ซึ่งเป็นผู้ประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์เป็นผู้ยื่นคําขอความยินยอม สํานักงานจะให้ความยินยอมตามคําขอความยินยอมต่อเมื่อลูกหนี้ได้ดําเนินการดังต่อไปนี้อย่างครบถ้วนแล้วก่อนยื่นคําขอความยินยอม (1) ระงับการประกอบธุรกิจหลักทรัพย์ทุกประเภท เว้นแต่เป็นกรณีใดกรณีหนึ่งดังนี้ ทั้งนี้ ต้องมีหนังสือแจ้งให้ลูกค้าทราบถึงการระงับการประกอบธุรกิจดังกล่าวด้วย (ก) การป้องกันความเสี่ยงโดยรวมในเงินลงทุนของผู้ประกอบธุรกิจหรือการดําเนินการตามภาระผูกพันที่ค้างอยู่ (ข) การขายหรือซื้อคืนหลักทรัพย์เพื่อการบังคับชําระหนี้ที่ลูกค้ามีต่อผู้ประกอบธุรกิจตามบัญชีมาร์จิ้นหรือบัญชีเงินสด แล้วแต่กรณี (2) ล้างฐานะสัญญาซื้อขายล่วงหน้าที่มีไว้เพื่อตนเอง เว้นแต่เป็นกรณีใดกรณีหนึ่งดังนี้ (ก) สัญญาซื้อขายล่วงหน้าดังกล่าวมีวัตถุประสงค์เพื่อใช้ป้องกันความเสี่ยงจากเงินลงทุนหรือภาระผูกพันของผู้ประกอบธุรกิจ (ข) การมีฐานะสัญญาซื้อขายล่วงหน้านั้นไม่ทําให้ผู้ประกอบธุรกิจมีภาระผูกพันหรือก่อหนี้เพิ่มเติมในภายหลัง (3) รวบรวมทรัพย์สินของลูกค้าคืนให้แก่ลูกค้า หรือโอนทรัพย์สินดังกล่าวไปยังผู้ประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์รายอื่นที่ลูกค้าแจ้งความประสงค์ไว้ ทั้งนี้ หากผู้ประกอบธุรกิจไม่ได้ดําเนินการดังกล่าว ต้องมีการนําทรัพย์สินไปฝากไว้ในบัญชีของผู้ให้บริการรับฝากทรัพย์สินที่เป็นสถาบันการเงินรายอื่น ศูนย์รับฝากทรัพย์สิน หรือสํานักงานวางทรัพย์แทน ในกรณีที่สํานักงานมีคําสั่งเกี่ยวกับการดําเนินการเกี่ยวกับทรัพย์สินของลูกค้า เป็นอย่างอื่นเพื่อคุ้มครองทรัพย์สินของลูกค้าเป็นสําคัญ ผู้ประกอบธุรกิจได้ดําเนินการตามที่สํานักงานกําหนดแล้ว (4) กระทําการหรืองดเว้นการกระทําอื่นใดตามที่สํานักงานมีคําสั่งเพื่อคุ้มครองทรัพย์สินของลูกค้าและความมั่นคงของระบบการชําระราคาและส่งมอบหลักทรัพย์ผู้ประกอบธุรกิจได้มีหนังสือแจ้งให้ลูกค้าทราบถึงการดําเนินการตาม (3) และต้องรับผิดชอบค่าใช้จ่ายที่เกิดขึ้นจากการดําเนินการตาม (3) ด้วย ข้อ ๗ ในกรณีที่ลูกหนี้ซึ่งเป็นผู้ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้าเป็นผู้ยื่นคําขอความยินยอม สํานักงานจะให้ความยินยอมตามคําขอความยินยอมต่อเมื่อลูกหนี้ได้ดําเนินการดังต่อไปนี้อย่างครบถ้วนแล้วก่อนยื่นคําขอความยินยอม (1) ระงับการประกอบธุรกิจสัญญาซื้อขายล่วงหน้าทุกประเภท เว้นแต่เป็นกรณีใดกรณีหนึ่งดังนี้ ทั้งนี้ ต้องมีหนังสือแจ้งให้ลูกค้าทราบถึงการระงับการประกอบธุรกิจดังกล่าวด้วย (ก) การป้องกันความเสี่ยงโดยรวมในเงินลงทุนของผู้ประกอบธุรกิจหรือ การดําเนินการตามภาระผูกพันที่ค้างอยู่ (ข) การซื้อขายสัญญาซื้อขายล่วงหน้าของลูกค้าเพื่อล้างฐานะสัญญาซื้อขายล่วงหน้าของลูกค้า (2) ล้างฐานะสัญญาซื้อขายล่วงหน้าที่มีไว้เพื่อตนเอง เว้นแต่เป็นกรณีใดกรณีหนึ่งดังนี้ (ก) สัญญาซื้อขายล่วงหน้าดังกล่าวมีวัตถุประสงค์เพื่อใช้ป้องกันความเสี่ยงจากเงินลงทุนหรือภาระผูกพันของผู้ประกอบธุรกิจ (ข) การมีฐานะสัญญาซื้อขายล่วงหน้านั้นไม่ทําให้ผู้ประกอบธุรกิจมีภาระผูกพันหรือก่อหนี้เพิ่มเติมในภายหลัง (3) โอนฐานะสัญญาซื้อขายล่วงหน้าและทรัพย์สินของลูกค้าไปยังผู้ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้ารายอื่นที่ลูกค้าแจ้งความประสงค์ไว้ ทั้งนี้ หากผู้ประกอบธุรกิจไม่ได้ดําเนินการดังกล่าว ต้องดําเนินการล้างฐานะสัญญาซื้อขายล่วงหน้าของลูกค้า และคืนทรัพย์สินคงเหลือ (ถ้ามี) ให้แก่ลูกค้า ในกรณีที่ผู้ประกอบธุรกิจไม่สามารถคืนทรัพย์สินคงเหลือให้แก่ลูกค้าได้ตาม วรรคหนึ่ง ต้องมีการนําทรัพย์สินดังกล่าวไปฝากไว้ในบัญชีของผู้ให้บริการรับฝากทรัพย์สินที่เป็นสถาบันการเงินรายอื่น ศูนย์รับฝากทรัพย์สิน หรือสํานักงานวางทรัพย์แทน (4) กระทําการหรืองดเว้นการกระทําอื่นใดตามที่สํานักงานมีคําสั่งเพื่อคุ้มครองทรัพย์สินของลูกค้าและความมั่นคงของระบบการชําระราคาและส่งมอบสัญญาซื้อขายล่วงหน้าผู้ประกอบธุรกิจได้มีหนังสือแจ้งให้ลูกค้าทราบถึงการดําเนินการตาม (3) และต้องรับผิดชอบค่าใช้จ่ายที่เกิดขึ้นจากการดําเนินการตาม (3) ด้วย ข้อ ๘ ในกรณีที่ลูกหนี้ซึ่งเป็นบริษัทจัดการกองทุนรวม บริษัทจัดการกองทุนส่วนบุคคล ผู้ประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน หรือผู้ประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้า เป็นผู้ยื่นคําขอความยินยอม สํานักงานจะให้ความยินยอมตามคําขอความยินยอมต่อเมื่อลูกหนี้ได้ดําเนินการดังต่อไปนี้อย่างครบถ้วนแล้วก่อนยื่นคําขอความยินยอม (1) ระงับการประกอบธุรกิจหลักทรัพย์และธุรกิจสัญญาซื้อขายล่วงหน้า เว้นแต่เป็นกรณีใดกรณีหนึ่งดังนี้ (ก) การดําเนินการตามความจําเป็นและสมควรเพื่อป้องกันมิให้มูลค่าทรัพย์สินซึ่งอยู่ภายใต้การบริหารจัดการได้รับความเสียหาย หรือการใช้สิทธิเพื่อประโยชน์ของกองทุนรวม ลูกค้ากองทุนส่วนบุคคลหรือกองทุนสํารองเลี้ยงชีพ ในฐานะที่เป็นเจ้าของทรัพย์สินที่ลงทุน หรือเพื่อเปลี่ยนตราสารที่ครบกําหนดไถ่ถอนกับผู้ออกตราสารดังกล่าว (ข) การบริหารเงินสะสมและเงินสมทบของกองทุนสํารองเลี้ยงชีพที่เป็นลูกค้าอยู่แล้วในขณะนั้น หรือการจ่ายเงินให้แก่สมาชิกของกองทุนสํารองเลี้ยงชีพที่สิ้นสมาชิกภาพ (ค) การรับซื้อคืนหน่วยลงทุนจากผู้ถือหน่วยลงทุน ในกรณีเป็นบริษัทจัดการกองทุนรวม (2) แจ้งการยื่นคําขอความยินยอมเป็นลายลักษณ์อักษรต่อผู้ถือหน่วยลงทุน ลูกค้า หรือคณะกรรมการกองทุนสํารองเลี้ยงชีพ แล้วแต่กรณี แล้วข้อ ๙ นอกจากการดําเนินการตามที่กําหนดในข้อ 8 ผู้ประกอบธุรกิจได้ปฏิบัติตามหลักเกณฑ์ดังต่อไปนี้เพิ่มเติมแล้วก่อนยื่นคําขอความยินยอม(1) ในกรณีที่เป็นการจัดการกองทุนรวม บริษัทจัดการกองทุนรวมได้ดําเนินการให้บริษัทจัดการกองทุนรวมรายอื่นเข้าจัดการกองทุนรวมแทนแล้ว ทั้งนี้ ในการคัดเลือกบริษัทจัดการกองทุนรวมรายอื่น ได้มีการคํานึงถึงประโยชน์ของผู้ถือหน่วยลงทุนเป็นสําคัญและได้รับความเห็นชอบจากผู้ดูแลผลประโยชน์ของกองทุนรวมแต่ละกองแล้วด้วย กรณีที่กองทุนรวมตามวรรคหนึ่งมีการลงทุนในสัญญาซื้อขายล่วงหน้า บริษัทจัดการกองทุนรวมต้องเป็นผู้ประกอบธุรกิจสัญญาซื้อขายล่วงหน้าประเภทการเป็นผู้จัดการเงินทุนสัญญาซื้อขายล่วงหน้าด้วย (2) ในกรณีที่เป็นการจัดการกองทุนส่วนบุคคล บริษัทจัดการกองทุนส่วนบุคคลได้ดําเนินการเปลี่ยนแปลงทางทะเบียนให้ลูกค้ามีชื่อเป็นเจ้าของทรัพย์สินโดยตรงหรือได้ดําเนินการให้บริษัทจัดการกองทุนส่วนบุคคลรายอื่นเข้าจัดการกองทุนส่วนบุคคลแล้ว ทั้งนี้ ตามวิธีการที่ลูกค้าแจ้งความประสงค์ไว้ ในกรณีที่ไม่สามารถติดต่อลูกค้าเพื่อสอบถามความประสงค์ตามวรรคหนึ่งได้บริษัทจัดการกองทุนส่วนบุคคลได้ดําเนินการเปลี่ยนแปลงทางทะเบียนให้ลูกค้ามีชื่อเป็นเจ้าของทรัพย์สินโดยตรงแล้ว(3) ในกรณีที่เป็นการจัดการกองทุนสํารองเลี้ยงชีพ บริษัทจัดการกองทุนส่วนบุคคลได้ดําเนินการให้บริษัทจัดการกองทุนส่วนบุคคลรายอื่นเข้าจัดการกองทุนสํารองเลี้ยงชีพแล้ว ทั้งนี้ ตามความประสงค์ของคณะกรรมการกองทุนสํารองเลี้ยงชีพ (4) ในกรณีที่เป็นการประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน ที่มีการเก็บรักษาทรัพย์สินของลูกค้า ผู้ประกอบธุรกิจได้ดําเนินการให้ลูกค้าเป็นผู้มีชื่อเป็นผู้ถือหน่วยลงทุนโดยตรง และโอนบัญชีการซื้อขายหลักทรัพย์ของลูกค้าไปยังผู้ประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุนรายอื่น หรือบริษัทจัดการกองทุนรวมซึ่งเป็นผู้จัดตั้งและจัดการกองทุนรวมนั้น แล้ว ทั้งนี้ ตามที่ลูกค้าแจ้งความประสงค์ไว้ ผู้ประกอบธุรกิจได้แจ้งการดําเนินการตามวรรคหนึ่ง เป็นลายลักษณ์อักษรต่อผู้ถือหน่วยลงทุน ลูกค้า หรือคณะกรรมการกองทุนสํารองเลี้ยงชีพ แล้วแต่กรณี แล้ว ทั้งนี้ ผู้ประกอบธุรกิจรายเดิมต้องรับผิดชอบค่าใช้จ่ายที่เกิดขึ้นจากการดําเนินการตามวรรคหนึ่งด้วยข้อ ๑๐ ในกรณีที่เจ้าหนี้ของลูกหนี้ซึ่งเป็นผู้ประกอบธุรกิจตามข้อ 6 ข้อ 7 ข้อ 8 หรือข้อ 9 เป็นผู้ยื่นคําขอความยินยอม หากสํานักงานพิจารณาให้ความยินยอมตามคําขอความยินยอม สํานักงานอาจใช้อํานาจสั่งการให้ผู้ประกอบธุรกิจที่เป็นลูกหนี้ปฏิบัติตามความในข้อกําหนดดังกล่าวโดยอนุโลมภายในระยะเวลาที่สํานักงานเห็นสมควรข้อ ๑๑ สํานักงานจะพิจารณาและแจ้งผลการพิจารณาให้ผู้ยื่นคําขอความยินยอมทราบภายใน 15 วันนับแต่วันที่สํานักงานได้รับคําขอความยินยอมและเอกสารหลักฐานประกอบคําขอความยินยอมที่ถูกต้องครบถ้วนตามคู่มือสําหรับประชาชน ข้อ ๑๒ เมื่อลูกหนี้หรือเจ้าหนี้ที่ยื่นคําขอความยินยอมได้รับความยินยอมจากสํานักงานแล้ว ต้องยื่นคําร้องขอต่อศาลภายใน 5 วันทําการนับแต่วันที่ได้รับความยินยอม เพื่อขอให้ศาลมีคําสั่งให้ฟื้นฟูกิจการของลูกหนี้ หากไม่ยื่นคําร้องขอให้ศาลมีคําสั่งให้ฟื้นฟูกิจการภายในกําหนดระยะเวลาดังกล่าว ให้ความยินยอมของสํานักงานเป็นอันสิ้นผลไป ข้อ ๑๓ ประกาศนี้ให้ใช้บังคับตั้งแต่วันที่ 1 มีนาคม พ.ศ. 2562 เป็นต้นไปผู้มีอํานาจลงนาม - ประกาศ ณ วันที่ 7 กุมภาพันธ์ พ.ศ. 2562 (นายรพี สุจริตกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์